หากพื้นที่ไหนเกิดไฟไหม้ป่ามาก อาจต้องใช้มาตรการปิดป่า
พล.ต.บุญยืน อินกว่าง รองแม่ทัพน้อยที่ 3 ในฐานะรอง ผอ.ศูนย์อำนวยการป้องกันและแก้ไขปัญหาไฟป่าและหมอกควันระดับภาค ส่วนหน้า (ศอ.ปกป.ภาค 3 ส่วนหน้า) กล่าวในโอกาสเดินทางมาตรวจติดตามผลการดำเนินงานแก้ไขปัญหาหมอกควันไฟป่าของอำเภอไชยปราการ จ.เชียงใหม่ ว่า ในช่วง2-3 วันที่ผ่านมา สถานการณ์หมอกควันค่อนข้างวิกฤต ส่งผลกระทบเป็นบริเวณกว้าง ซึ่งเกิดจากการเผาป่า เผาเศษวัชพืช และเตรียมพื้นที่ทำการเกษตรของราษฎร จึงขอให้หน่วยงานที่เกี่ยวข้องได้เร่งประชาสัมพันธ์สร้างความเข้าใจ และขอความร่วมมือกับพี่น้องประชาชน ให้เข้าใจถึงผลกระทบจากหมอกควันไฟป่าและหยุดเผาทุกชนิด ขณะเดียวกันหากมีการผ่าฝืนให้มีการบังคับใช้กฎหมายอย่างเข้มข้น และหากพื้นที่ใดไฟป่าเกิดขึ้นเป็นจำนวนมาก อาจต้องใช้มาตรการปิดป่า ไม่ให้ใครเข้า-ออก เพื่อป้องกันความเสียหายที่จะเกิดขึ้นกับพื้นที่ป่า และลดปัญหาหมอกควัน